
A V I Z

asupra propunerii legislative pentru modificarea Decretului-Lege 118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri


În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Decretului-Lege 118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, trimisă cu adresa nr. P.l.x 631 din 4 septembrie 2006, înregistrată sub nr.31/1014 din 4 septembrie 2006.

Camera Deputaţilor este Cameră decizională.


Guvernul, prin adresa nr.1149 din 10.04.2006, nu susţine adoptarea propunerii legislative, întrucât nu respectă dispoziţia art.138 alin.(5) din Constituţia României, care prevede că “Nici o cheltuială bugetară nu poate fi aprobată fără stabilirea sursei de finanţare.”
Senatul a respins propunerea legislativă în şedinţa din 29 august 2006.

Potrivit prevederilor art.61 din Regulamentul Camerei Deputaţilor, comisia a dezbătut propunerea legislativă menţionată mai sus în şedinţa din 19 septembrie 2006.

Membrii comisiei au examinat propunerea legislativă, expunerea de motive, punctul de vedere al Guvernului şi avizul favorabil al Consiliului Legislativ nr. 365 din 10.03.2006.

În urma dezbaterilor, cu unanimitate de voturi, s-a hotărât avizarea negativă a propunerii legislative, în temeiul observaţiilor formulate în punctul de vedere al Guvernului. 


În raport de obiectul şi conţinutul său, propunerea legislativă face parte din categoria legilor ordinare.

